Pardi rumangsa ketarik marang swara kuwi. Lon-lonan Pardi nggoleki arahe swara sing isih durung diwanuhi kuwi. Saiki Pardi wis wiwit metu saka pager kebone. Let sapekarangan saka kebone bapake, Pardi nemokake sumber swara, yaiku ing omahe Pak Bowo pegawe kantor pajek. Omah gedhe kuwi dikupengi pager tembok sing dhuwur. Amung lawang pager sing ora ditembok. Lawang pager digawe saka wesi sing dhuwur uga. Lan tansah dikunci. Yen ana wong arep mara tamu, kudu ngunekake klinthingan sing dipasang ing ngarep lawang pager. Banjur sing ana njero omah metu, nonton sapa sing teka, lagi mbukakake lawang.